הוועדה לקידום מעמד האישה, כנסת 15, פרוטוקול מספר 70, 2000-06-26 11:00

יעל דיין: אני פותחת את ישיבת הוועדה.

יעל דיין: ישיבת הוועדה מוקדשת לחילופי גברא ברשות לקידום מעמד האישה.

יעל דיין: להזכירכם, הרשות הוקמה על פי חוק שעבר בוועדה הזאת לפני כשנה וחצי, שנתיים.

יעל דיין: אנחנו כוועדה עקבנו אחרי פעילות הרשות.

יעל דיין: בשנתיים שעברו הרשות עברה חבלי לידה.

יעל דיין: היום כאשר אנחנו מציינים חילופין בין נעמי לירן ורונית לב-ארי כדאי לציין שאת המסלול הקשה מאוד עשתה נעמי לירן, מאחר והדברים שהוגדרו על פי חוק עדיין לא נבחנו במציאות.

יעל דיין: הגלגולים האלה חלקם היו תלויי גורמי חוץ, משום שברור היה שהמגבלה בתקציב, הצד המבני של מינהלת, הוועדה מייעצת לא יכלו להכנס לאיזה שהוא תלם קבוע ומשומן לפני שהם נבחנו כך או אחרת.

יעל דיין: המעבר הזה מיועצת לראש הממשלה לרשות ממלכתית לקידום מעמד האישה היה מעבר שאיננו פשוט כלל.

יעל דיין: היום אנחנו עומדים במצב כמובן הרבה יותר טוב, כי נעמי מעבירה את הרשות לרונית כאשר הדברים ברורים יותר, משומנים יותר, נבדקו ונוסו לטוב ולרע.

יעל דיין: גם מבחינת החוק וגם מבחינת העניין של שני הצדדים, הקשר בין הרשות והוועדה בכנסת הוא קשר מאוד מהותי.

יעל דיין: אני מאוד מקווה שבקדנציה של רונית הקשר הזה יתחזק ויתבטא לא רק בצורך על פי חוק לדיווח אלא בעזרה הדדית.

יעל דיין: יש כאן מצד אחד רשות מחוקקת ורשות מבצעת, ומצד שני אינטרס משותף של קידום מעמד האישה.

יעל דיין: אני רוצה בשם הוועדה להביע את כל הערכה לנעמי על התפקוד והפעילות שלה.

יעל דיין: נעמי נתנה לנו תוצר מאוד טוב.

יעל דיין: היום ברור לנו מה צריך, מה לא צריך ולאן העניין מוביל.

יעל דיין: אני מקווה שהילד הזה שהמחוקק פילל לו אכן יהיה דומה למה שהתכוונו בחקיקה.

יעל דיין: אני אבקש אחרי הקטע החגיגי להעביר לוועדה כמה דברים שמתבקשים עם חילופי המנהלת ושלא נמצאים ברשותינו.

יעל דיין: צריך לזכור שאנחנו באמצע שנת תקציב, אנחנו לאחר חילופי שילטון, שזה כנראה דבר שמשפיע.

יעל דיין: כמה שלא ניתמם המינוי הוא מינוי פוליטי, זאת אומרת לפי רצונו וחוות דעתו של ראש הממשלה.

יעל דיין: אנחנו נפרדים בברכה חמה ובתודה מנעמי ומקבלים בברכה חמה ובתקוות את רונית.

דליה רבין: אני רוצה לברך אותך נעמי בתודה ובהצלחה, ולך רונית שיהיה בשעה טובה ושיהיה שיתוף פעולה פורה בינינו כי יש המון מה לעשות.

נעמי לירן: תודה על הדברים החמים.

נעמי לירן: בשנתיים שעברנו היתה עבודה קשה של צוות הרשות לקידום מעמד האישה.

נעמי לירן: אנחנו ניסינו, בדרך שנראתה לנו, לקחת את החוק, להעביר דרכו כמסננת את הנושאים של מעמד האישה ולבצר פעילויות למימוש החוק לקידום מעמד האישה במדינת ישראל.

נעמי לירן: אני מאוד שמחה כמקצוענית שיש קדנציה מוגדרת לתפקיד הזה של מנהלת הרשות לקידום מעמד האישה.

נעמי לירן: בעברי תמיד ידעתי שיש התחלה ויש סוף, וזה תיחם ותחם את זמן הפעילות.

נעמי לירן: לפני שלקחתי על עצמי את התפקיד הזה, הזמין אותי להתייעצות ד"ר רובי נתנזון, שהוא יועץ אסטרטגי, חוקר וכו', והוא ניתח את המצב במדינת ישראל מבחינת מעמד האישה באותו זמן ואת הכישורים שלי כמנהלת הרשות.

נעמי לירן: לאחר ניתוח המצב הוא אמר לי: נעמי, תשמעי, בהתחשב בכל הגורמים שמונחים פה יש לך שנה וחצי לעבוד.

נעמי לירן: זאת היתה נקודת המוצא שלי.

נעמי לירן: לכן, מה שהרשות ביצעה בשנתיים שהיא היתה קיימת נותן איזו שהיא תשובה מדוע נעשו דברים בצורה זו או אחרת.

נעמי לירן: מכיוון שאנחנו נמצאים בוועדה לקידום מעמד האישה בכנסת, הייתי רוצה להתייחס לחוק שמוכר פה לכולם.

נעמי לירן: מה שהייתי מבקשת ומה שאני סבורה כאשת מקצוע וכמי שעובדת עם החוק הזה יום יום זה שצריך לשים שם לפחות סעיף אכיפה אחד.

נעמי לירן: אני בטוחה שזאת מלחמה מאוד קשה.

נעמי לירן: אני מציינת את זה משום שאסור לרשות לקידום מעמד האישה להכנס למסלול של בקשות כדי שהדברים יבוצעו על ידי משרדי הממשלה, רשויות מוניציפאליות או גופים כאלה או אחרים.

נעמי לירן: ברגע שהרשות תכנס למסלול הזה של בקשות, החוק הזה יאבד מהתוקף ומהעוצמה שלו.

נעמי לירן: אם ניקח לדוגמה את חוק הרשות לניירות ערך, שאני באה מהדיסיפלינה הזאת ולכן נוח לי מאוד להשוות אותה, נראה שהרשות לניירות ערך הצליחה להגיע לעמדת כוח ולעמדת קביעת מדיניות במדינת ישראל בתחום שבו היא עוסקת, כאשר הסיבה לכך היא שיש לה סעיפי אכיפה בחוק.

נעמי לירן: הרשות לניירות ערך לא מבקשת שום דבר מאף אחד, כי יש לה את צוות החוקרים שלה ויש לה סמכויות ענישה.

נעמי לירן: זה גורם שמפעיל חוק.

נעמי לירן: אם נצליח להכניס איזה שהוא סעיף אכיפה בחוק הזה הדבר הזה יהיה גם כאן.

נעמי חזן: בתור מי שעבדה על החוק הזה כל כך הרבה זמן, אני מאוד מרוצה שזה עבר ושזה יצא לדרך.

נעמי חזן: אני רוצה להודות לנעמי לירן שבאמת עבדה קשה מאוד בתחילת הדרך, עם מעט מאוד אמצעים, ולומר לרונית ברוכה הבאה ובהצלחה רבה.

נעמי חזן: אני זורקת ליעל אתגר שניזום ביחד תיקוני חקיקה כדי לאפשר לרשות לתפקד בצורה יותר חסונה.

נעמי חזן: צריך גם לעגן בחקיקה את התקציבים הנחוצים.

נעמי חזן: אני לא חושבת שיש היום רשות יותר חשובה מהרשות הזאת, והגיע הזמן שנתגייס כולנו לחזק אותה.

נעמי לירן: התחום השני שבו אני לא מתייחסת לעניין של לשנות או לא לשנות אבל אני מפנה תשומת לב זה התחום של מוסדות הרשות לקידום מעמד האישה.

נעמי לירן: אני פשוט מפנה תשומת לב, כי הנסיון הוא נסיון אישי שאנחנו עברנו אותו באיך לקיים את החוק הזה.

נעמי לירן: בדרך כלל כל עמותה במדינת ישראל או כל חברה כפופה לדירקטוריון והדירקטוריון כפוף לאיזו שהיא מועצה או בעלי מניות.

נעמי לירן: בחוק הרשות לקידום מעמד האישה מנהלת הרשות לא כפופה למינהלת ולא כפופה לוועדה המייעצת.

נעמי לירן: אני מפנה תשומת לב לעניין הזה.

נעמי לירן: אם מחליטים לקיים דיון על הנושא הזה, אני אשמח לבוא ולומר את דעתי האישית.

נעמי לירן: המבנה פה שונה לחלוטין מכל מבנה היררכי שמוכר לי מבחינה משפטית.

נעמי לירן: זה יוצר בעיות, משום שאנשים לא מודעים לזה וחושבים שהם יושבים במועצה ויושבים במינהלת או דירקטוריון, כמו שהם מכירים.

נעמי לירן: כאשר נבחרה יושבת-ראש לוועדה המייעצת של הרשות, מטבע הדברים היא הניחה שיש לה תפקיד או סמכויות כמו יושב-ראש של איזה שהוא דירקטוריון או יושב-ראש של איזו שהיא מועצה.

נעמי לירן: החוק הוא מאוד חד בעניין הזה.

נעמי לירן: אני מפנה תשומת לב, אני לא אומרת את דעתי האישית.

יעל דיין: אנחנו נקיים דיון.

יעל דיין: אני אשמח לקבל הצעות חקיקה ממשרד ראש הממשלה.

יעל דיין: זה חוסך לנו חודשים רבים של המתנה וקריאה טרומית.

יעל דיין: החוק הוא חוק ממשלתי.

יעל דיין: אני אבקש שמשרד ראש הממשלה יפיק לקחים מהשנתיים האחרונות.

יעל דיין: אני לא רואה למה אם לא אישרו לנו חקיקה פרטית בעניין הרשות, דרשו שזה יהיה ממשלתי, עכשיו התיקונים צריכים להיות בחקיקה פרטית.

יעל דיין: אני הייתי רוצה לראות במשרד ראש הממשלה עניין רב ברשות ובדרכי פעולתה.

יעל דיין: בקשה, שישב היועץ המשפטי ויחד איתנו יציע הצעה מתקנת.

יעל דיין: אנחנו נדבר על זה בנפרד.

יעל דיין: מאחר וזה גוף של משרד ראש הממשלה, מן הראוי שמשרד ראש הממשלה יציע את התיקונים.

נעמי לירן: כאזרחית מדינת ישראל אני מביעה את מלוא הערכתי לחברת הכנסת יעל דיין.

נעמי לירן: חשבתי הרבה איזה מילים לומר אבל לא מצאתי את המילים המתאימות – הערכה, כבוד, יחודיות.

נעמי לירן: אני חושבת שאין על זה מחלוקת.

נעמי לירן: כמנהלת הרשות לקידום מעמד האישה הייתי רוצה לומר משפט אחד שהוא מאד פשוט אבל מאוד קשה לביצוע, והוא: ואהבת לרעך כמוך.

נעמי לירן: אני אומרת את זה ליעל באופן מאוד אישי כמנהלת הרשות.

נעמי לירן: אחרי שאמרנו דברי חוק והתרגשנו, אז רונית, יקירתי, יש לנו פה גם רון וגם לב וגם ארי אז שיזהרו כולם והרבה הצלחה.

נעמי לירן: אני תמיד לרשותך את יודעת את זה.

נעמי לירן: ובאמת לסיום, תודה למרי חדייר, האחת והיחידה, שצריך גם לחשוב על החילופין שהיא עוברת כל שנתיים, שלוש, ולמרות זאת יש לה הרבה מרץ, הרבה יוזמה, הרבה נאמנות, שעות עבודה אין סופיות.

נעמי לירן: אני משוכנעת שאנחנו עוד נפגש בשמחות ובעשיות.

נעמי לירן: חשבתי להקריא פה איזה שהוא שיר של דוד אבידן, אבל אני אחסוך לנו את זה הפעם.

נעמי לירן: את זה נשאיר לפעם הבאה.

נעמי לירן: בכל אופן השם של השיר זה לחשוב בצורה ממוחשבת.

יעל דיין: אני עושה כאן הפסקה.

יעל דיין: היתה לנו כוונה לקבל דיווח משטרתי על הרצח פלוס ההתאבדות בחיפה בהתחלה הישיבה, אבל חברות הכנסת שרצו לומר כמה מילים לנעמי ולרונית היו צריכות ללכת.

יעל דיין: לצערי זאת לא פעם ראשונה שאנחנו מעלים לראש סדר היום בישיבת ועדה מקרה רצח לא צפוי.

יעל דיין: אנחנו קראנו בתקשורת, לא מעבר לזה.

יעל דיין: אני מבקשת ממפקד תחנת חיפה, ניצב משנה ראובן אריאב, לדווח לנו על כל הידוע לו על מקרה הרצח.

ראובן אריאב: אנחנו יודעים שבני הזוג, למרות מה שפורסם בתקשורת, היו מסוכסכים מזה כשנה.

ראובן אריאב: בשנה האחרונה היו ביניהם הרבה מאוד ויכוחים על רקע של רצון להתגרש.

ראובן אריאב: מהעדות של הילדה האבא רצה להתגרש.

ראובן אריאב: זה לא מובן מהאירוע, זה מה שנאמר בעדות.

ראובן אריאב: לא היתה אלימות בין בני הזוג לפי דברי הילדה.

ראובן אריאב: היא ציינה שלפני כ-3 שנים האבא דחף את האימא.

ראובן אריאב: מעבר לזה לא היתה אלימות, כן היו ויכוחים, כן היו צעקות, כן היו הולכים לאירועים בנפרד.

ראובן אריאב: באותו היום של הרצח, שזה היה היום הראשון לחופש של חטיבת הביניים ושל התיכון, האח של הילדה העיר אותה והיא רצתה לנעול בחזרה את החדר.

ראובן אריאב: האימא אמרה לה לא לנעול את החדר.

ראובן אריאב: האבא אחרי כמה דקות אמר לה לצאת מהדירה ושלא תזכור את הטראומה אלא רק דברים טובים.

ראובן אריאב: הילדה יצאה למדרגות.

ראובן אריאב: היא שמעה צעקות.

ראובן אריאב: אחרי כמה דקות האבא בא, נתן לה את המפתח של הדירה, ואמר לה: אני כבר אקרא לך.

ראובן אריאב: הילדה אחר כך סיפרה שהיא הבינה שאחרי שהם יגמרו לריב היא תוכל להכנס.

ראובן אריאב: אחרי איזה שהוא פרק זמן, שבעיניה נראה כרבע שעה, היא נכנסה לדירה ובדירה היה שקט.

ראובן אריאב: היא לא הלכה לחפש את ההורים שלה אלא הלכה ודיברה עם חברות בטלפון.

ראובן אריאב: בשלב מסויים סבתא שלה התקשרה, שאלה מה קורה, ובין היתר שאלה אם היא יכולה לדבר עם אחד מההורים.

ראובן אריאב: הילדה הלכה לחדר השינה, ניסתה לפתוח את הדלת אבל הצליחה לפתוח את הדלת מעט מאוד כי היא ראתה את הרגל של האימא ואת האבא שוכב על המיטה.

ראובן אריאב: היא הבינה שמשהו לא בסדר והיא הזעיקה את מגן דוד.

ראובן אריאב: כאשר אנחנו הגענו למקום הילדה היתה כנראה בהלם, כי היא היתה במן איזו שהיא שלווה לא ברורה.

ראובן אריאב: מי שמד"א מטפל בהורים שלו לא כך מגיב.

ראובן אריאב: אנחנו מניחים שזה היה איזה שהוא הלם.

ראובן אריאב: נתנו לה לצייר כדי להרגיע אותה.

ראובן אריאב: מתוך הזירה התברר שהאבא ירה לפחות 3 יריות שפגעו באישה.

ראובן אריאב: היא ניסתה כנראה לצאת, כי מצאנו את הגופה ליד הדלת.

ראובן אריאב: האבא ירה יריה אחת בראשו ומת במקום.

ראובן אריאב: זה האירוע כפי שהוא ידוע לנו.

ראובן אריאב: יש עוד ילד אחד בן 11 שבאותו זמן היה בלימודים.

ראובן אריאב: אנחנו לקחנו את שירותי הרווחה של עיריית חיפה עם הסבתא כדי להוציא אותו מבית הספר.

ראובן אריאב: כרגע שני הילדים נמצאים אצל האח של האבא.

ראובן אריאב: יש גם עוד סבתא.

ראובן אריאב: מתברר שקיים גם נתק בתוך המשפחה.

ראובן אריאב: משפחת האב לא ידעה שהאמא של האם בחיים.

ראובן אריאב: גם הבת לא סיפרה על שום סבתא נוספת.

יעל דיין: היה איזה שהוא טיפול בלשכת הרווחה?

ראובן אריאב: הם לא היו מטופלים בלשכת הרווחה.

ראובן אריאב: הם לא היו מוכרים לנו ולא בשום מקום.

ראובן אריאב: להערכתי זאת היתה איזו שהיא התפרצות.

ראובן אריאב: גם הילדים עצמם לא חוו אלימות והם גם לא ראו אלימות בתוך המשפחה.

יעל דיין: אצל היועצים בבית ספר לא היה רשום שום דבר?

ראובן אריאב: שם דבר.

אליעזר כהן: ממה הם התפרנסו?

ראובן אריאב: האמא היתה קופאית בסופר-מרקט והאבא עבד ביחידת הפיצוח של משרד החקלאות.

ראובן אריאב: היו לאבא שני כלי נשק, אחד מהעבודה ואחד פרטי.

רבקה נוימן: מה אמרו שכנים, חברים?

ראובן אריאב: זה הפתיע את הדיירים שהדבר הזה קרה.

ראובן אריאב: כולם מדברים על זוג יונים.

ראובן אריאב: יש אישה אחת שמספרת שבשעות הלילה היא היתה שומעת דפיקות על הקיר או שכאילו זורקים משהו על הקיר.

ראובן אריאב: הילדה שישנה בחדר הקרוב יותר להורים לא שמעה.

רות רזניק: הסיפור של הילדה נראה לי מאוד תמוה.

רות רזניק: מדוע האב המתין עד שהילדה יצאה לחופש ולא ביצע את הרצח יום לפני זה?

רות רזניק: הוא כאילו בא לפגוע גם בילדה.

רות רזניק: משהו כאן לא מסתדר לי.

רות רזניק: הייתי מאוד רוצה שהילדה תיבדק על ידי גורמים יותר מקצועיים ויותר לעומק, מכיוון שכאן משהו לא מובן.

ראובן אריאב: אין בעיה.

ראובן אריאב: הילדה כרגע בהחזקת האח.

ראובן אריאב: אני מניח ששירותי הרווחה בחיפה ערים לעניין.

ראובן אריאב: אני אעביר את הבקשה שלך.

ראובן אריאב: אם יש לכם מישהו מיוחד שאתם רוצים שיעשה את זה, אין לנו בעיה להפגיש אותו עם הילדה.

ראובן אריאב: תראי, אני לא רוצה להגיד שהאבא חיכה.

ראובן אריאב: אנחנו יודעים שיש התפתחות לאורך זמן.

ראובן אריאב: את יכולה לשאול למה האבא לא עשה את זה בלילה.

ראובן אריאב: יש פה הרבה דברים לא מובנים.

ראובן אריאב: בעדות של הילדה יש איזו שהיא נטייה לאבא.

ראובן אריאב: צריך לזכור שמי שעשה את המעשה הרע זה האבא.

רבקה נוימן: צריך לבדוק את הקשר של הילדה עם האבא.

ראובן אריאב: גם לנו היה מוזר שהוא אמר לה לצאת החוצה כי תהיה לה טראומה והילדה לא שאלה את עצמה שאלות.

ראובן אריאב: גם בעינינו זה מוזר.

ראובן אריאב: השאלה היא אם היום, כאשר עוד לא עבר שבוע, זה הזמן ללחוץ על הילדה.

יעל דיין: אנחנו לא מדברים במושגים של ללחוץ, מדברים במושגים של עזרה.

נורית זיו: לעניין הספציפי קיבלתם דיווח מפורט.

נורית זיו: לגבי התמיהה איך ילדה בת 15 לא מבינה מה עומד לקרות, אז לי יש ילדה בת 16 וזה לא כל כך תמוה בעיני.

נורית זיו: מכאן ועד מחשבה שיקרה אסון כזה הדרך ארוכה.

נורית זיו: האבא כנראה לא רצה לריב בפניה.

נורית זיו: העניין הזה לא תמוה בעיניים של ילדה בת 15, ואני מדברת כאימא לילדה בגיל הזה.

נורית זיו: בסטטיסטיקה של בערך אחת לחודש היו 7 מקרי רצח.

יעל דיין: על ידי בני זוג?

נורית זיו: על ידי בני זוג, כאשר בכל המקרים הרקע הוא של רצון להפרד.

יעל דיין: ג'ואריש נכלל בסטטיסטיקה הזאת?

נורית זיו: כן.

נורית זיו: מה שמאפיין את המקרים האלה הוא שבאף אחד מהמקרים לא היו תלונות קודמות והם לא היו מוכרים.

נורית זיו: שוב אנחנו חוזרים לעניין של מה אנחנו יכולים לעשות, והאם אנחנו יכולים לעשות משהו.

יעל דיין: זה לא הנושא.

יעל דיין: אנחנו נשב, לצערי, עוד הרבה פעמים בעניינים העקרוניים.

נורית זיו: דווקא מקרי הרצח לא ידועים.

יעל דיין: אנחנו שמענו בדיווחים השונים שלא היה ידוע ושאי אפשר היה למנוע.

יעל דיין: אנחנו לא בית דין ואנחנו לא מגישים כתבי אישום.

יעל דיין: אנחנו מנסים לראות אם יש איזו שהיא אינדיקציה.

יעל דיין: אנחנו לא מדברים על המקרים האלה.

יעל דיין: אנחנו מדברים במובן הרחב יותר.

יעל דיין: אולי היה צריך לקדם את החקיקה של חובת דיווח שאתם מתנגדים לה.

יעל דיין: המשרד לביטחון פנים מתנגד לכל החקיקה שהצענו בנושא אלימות.

יעל דיין: אתם מתנגדים לקיצור הליכים, לזירוז הליכים, לחובת דיווח ואחר כך אתם אומרים שאתם מחוץ לתמונה כי לא היו תלונות מוקדמות.

יעל דיין: מוכרחים לבוא כאן עם איזו שהיא תוכנית פעולה.

יעל דיין: אנחנו נקדיש עוד לפני הפגרה ישיבה.

יעל דיין: אני מבינה דרך התקשורת שהמשרד לביטחון פנים שוב פעם הקים ועדת שרים לטיפול באלימות.

יעל דיין: אנחנו גם עומדים בפני שוקת די ריקה עם ההתפטרות והפיטורים של יגאל בן-שלום.

יעל דיין: אני ראיתי בו המוביל.

יעל דיין: היתה לנו מגמה להמשיך את הפעילות.

יעל דיין: הפעילות הזאת מצד משרד העבודה והרווחה נגמרה לגמרי.

יעל דיין: הפעילות שנקבעה בישיבה האחרונה לא קיימת.

יעל דיין: אין בן אדם שירכז את זה.

יעל דיין: אני אקבע ישיבה שתחזיר אותנו לנושא הכאוב של טיפול רב מערכתי, בעיקר ממשלתי, בנושא אלימות.

יעל דיין: יותר מידי קו עליה ויותר מידי דיבורים.

יעל דיין: אנחנו גם מתקרבים לשנת תקציב.

יעל דיין: אנחנו נקבע ישיבה כדי לעשות בחינה תקופתית לפני הפגרה מה צריך בחקיקה, מה צריך במשרד העבודה והרווחה, מה הרשות יכולה לעשות ומה המשרד לביטחון פנים יכול לעשות.

יעל דיין: אנחנו בנושא הזה חייבים לשבת כדי לראות מה מההבטחות קויים.

ראובן אריאב: יש אישה בבית חולים שלא מוכנה להתלונן על בעלה שמכה אותה עד זוב דם.

ראובן אריאב: אוקיי, אנחנו נעצור את הבעל וננסה להעמיד אותו לדין בלי התלונה של האישה, אבל הדברים האלה די קשים.

רונית לב-ארי: למה?

ראובן אריאב: כי מספרים שהיא נפלה מהמיטה.

יעל דיין: יש חובה על חדר מיון ועל בית החולים לדווח, מה שאין על הציבור הרחב.

יעל דיין: יש מקרים כאלה, אבל הם בודדים מאוד.

יעל דיין: צריך במקרים הבודדים האלה לגייס את כל מי שמעורב.

יעל דיין: ברור שבית החולים חייב להכניס כאן את המשטרה דרך עובדת סוציאלית.

יעל דיין: בזה שונה בית חולים ממקומות אחרים שאין עליהם חובת דיווח.

יעל דיין: בשביל זה יש 5000 אירגונים – ואני אומרת את זה לטובה – שכל העניין שלהם זה הגנה על נשים בפני אלימות.

יעל דיין: מספר המקרים האלה הולך וקטן.

יעל דיין: העניין הזה של לא מדווחים, נפלתי בסולם או נכנסתי לתוך הזכוכית הולך ופוחת, והוא יפחת ככל שתגובת המשטרה והפרקליטות תהיה מהירה יותר.

יעל דיין: אם האישה מדווחת ואחר כך עוברים חודשים עם צו הרחקה ושום דבר לא קורה, אז רמת הדיווח תרד.

יעל דיין: אם היא עלתה בקו מסויים, אני לא בטוחה שהיא לא תרד אם יש הזנחה של הטיפול המהיר.

יעל דיין: אני מודה לכם מאוד.

יעל דיין: לצערי, חלק גדול מקידום מעמד האישה מוקדש לטיפול באלימות, שזה כורח, זה צורך.

יעל דיין: מפאת הצורך המיידי, אנחנו מטפלים בזה מעל ומעבר לפרופורציה שהיתה מתבקשת.

יעל דיין: רונית, בבקשה.

רונית לב-ארי: כאשר פנו אלי ממשרד ראש הממשלה בהצעה לקחת את התפקיד אני בכלל לא חיפשתי עבודה אחרת.

רונית לב-ארי: אני מאלה שעשיתי עבודה אחת בחיים וזה בנעמ"ת.

רונית לב-ארי: לנעמי יש חלק מכריע בהחלטה שלי לקבל את התפקיד.

רונית לב-ארי: כשפנו אלי ביקשתי שידברו עם חדווה שהיא הממונה הישירה עלי, וכך היה.

רונית לב-ארי: היא מאוד גיבתה.

רונית לב-ארי: קיימתי גם שיחה עם נעמי שבה קיבלתי פריסה של כל מה שקורה.

רונית לב-ארי: אני רוצה לציין שהתפקיד צריך לקבל פרוצדוראלית חותמת של הממשלה.

רונית לב-ארי: במידה והממשלה תקבל החלטה לאשר את המינוי שכבר אושר על ידי נציבות שירות המדינה וקצין הביטחון, אני מאוד מקווה שאוכל להתניע את המכונית שנעמי בנתה, עם כל מי שעזר לה.

רונית לב-ארי: אני מקווה שאני אתניע את המכונית כמו שצריך ועם כל מה שצריך לעשות מסביב.

רונית לב-ארי: אין לי הרבה הכרזות מעבר לזה.

רונית לב-ארי: הנושא של אלימות הוא נושא מאוד מרכזי.

רונית לב-ארי: יש הרבה מה לעשות, יש הרבה מה להמשיך.

רונית לב-ארי: אני רוצה להודות לנעמי על חלקה בהחלטה.

רונית לב-ארי: אני מקווה שאני אמשיך לברך אותה בשנה הקרובה.

רונית לב-ארי: בשלב זה אני לוקחת את התפקיד לשנה.

רונית לב-ארי: אחרי הביקור באו"ם, אני יכולה לומר שלא רק בהשוואה לעולם השלישי אבל גם בהשוואה לעולם המתקדם יש לנו הרבה דברים שאפשר להתגאות בהם, אבל כמובן שיש עוד הרבה דברים שצריך לקדם ולשפר.

רונית לב-ארי: אני מקווה שהיבטי החברה על גווניה יבואו לידי ביטוי בהמשך עבודת הרשות.

יעל דיין: נעמי לירן היא עורכת דין, ולפיכך היה כיסוי מסויים להיבטים המשפטיים כאשר דנו בהצעת חוק או באיזה שהוא דבר שהיה לנו עניין לגייס את הרשות.

יעל דיין: עכשיו אנחנו בפירוש צריכים שיהיה ייעוץ משפטי צמוד.

יעל דיין: אני לא קובעת כאן תקנים, אבל מישהו ממשרד ראש הממשלה, מהמחלקה הגדולה של ייעוץ משפטי, צריך להיות אחראי על זה.

יעל דיין: אנחנו מבקשים את תמיכת הרשות בעיקר בנושאים פליליים ובהרבה נושאים שהממשלה מתנגדת להם.

יעל דיין: אם שיכנענו את הרשות שתהיה לצידנו אז יש כאן איזה שהוא ניגוד אנטרסים, כי אני לא יודעת אם משרד ראש הממשלה יהיה מוכן לתת הגנה או תמיכה לדברים שמשרד המשפטים מתנגד להם.

יעל דיין: תבחנו את זה.

יעל דיין: הרשות בדרך כלל לא באה לוועדת חוקה, היא באה לישיבות שיש כאן.

יעל דיין: בכל נושא שמתבקשת בו עמדת רשות אני אשמח לדאוג שהיא תוזמן לוועדת חוקה.

יעל דיין: דבר שני זה עניין התקציבים.

יעל דיין: אנחנו ראינו מעין תוכנית עבודה שהיה קשה להבחין למה יש עלות תקציבית ישירה ומה היא תוכנית עבודה ללא עלות כי העלות נופלת על גוף אחר.

יעל דיין: אנחנו נמצאים עכשיו במחצית שנת התקציב.

יעל דיין: יכול להיות שנכניס את זה לאיזו שהיא ישיבת פגרה.

יעל דיין: אני אבקש דיווח חצי שנתי, שלא ניקלע למצב של סוף שנה, כמו שהיה בשנה שעברה שנשאר עודף גדול שהיה צריך לוותר עליו או להשקיע אותו במשהו.

יעל דיין: אני הייתי רוצה שהוועדה תקבל דיווח חצי שנתי.

יעל דיין: דיוני התקציב הם אף פעם לא מוקדמים מידי.

יעל דיין: כבר באוקטובר אנחנו מתחילים דיוני תקציב 2001.

יעל דיין: הייתי שמחה אם רונית תכנס לעניין של התקציב בצורה חצי שנתית.

יעל דיין: כפי שנעמי מציעה אני אשמח לראות הצעות לשינוי מבחינת הסמכויות החלות בתוך המערכת, זאת אומרת שיש מנהלת רשות, יש משרד ראש ממשלה, יש מינהלת ויש ועדה מייעצת.

יעל דיין: אני רוצה לדעת מי החברים הקבועים במינהלת, משום שמתחייב על פי חוק למנות –רצוי אישה אבל לא חייב – מינוי בדרגה בכירה של המשרד.

יעל דיין: אני רוצה לדעת מה מידת ההתכנסות של המינהלת, מה השותפות שלהם, מי הרפרנטים שלנו במשרדי הממשלה שאחראים על ביצוע מדיניות ראש הממשלה והרשות לגבי מעמד האישה.

יעל דיין: זה גוף קטן והוא אמור להיות רב עוצמה.

יעל דיין: עד עכשיו אני לא יודעת אפילו מי החברים בו, איך אפשר להגיע אליהם, מתי הם מתכנסים ומה ההחלטות שהתקבלו מבחינת מדיניות, מלבד שם הרשות, שזה קידום מעמד האישה.

יעל דיין: לגבי הוועדה המייעצת, ועדת הכנסת תבקש גם כן רשימה מעודכנת של החברים בה.

יעל דיין: אני מניחה שזה עומד במסגרת החוק, כי החוק מאוד ספציפי לגבי הרכב הוועדה, לגבי הרכב המינהלת ולגבי הרכב הוועדה המייעצת.

יעל דיין: אני מצטערת שלא נמצאות כאן לא רבקה שקד ולא יוספה, שהן שתי דמויות די מרכזיות בהפעלה של הרשות.

יעל דיין: שיתוף הפעולה בין נציבות שירות המדינה, הממונות במשרדים והרשות היא בעלת חשיבות עליונה.

יעל דיין: יש קשיים, לפעמים קשיים אישים ולפעמים חריקות בעצם הביצוע.

יעל דיין: אני מאוד מקווה שזה יעבוד טוב מאוד, משום שעדיין הנציבות היא המעסיק הגדול ביותר, המעסיק המדווח לנו, המעסיק שעובד על פי חוק מבחינת חובתו לקידום נשים.

רות רזניק: אני רוצה, ראשית, להגיד לנעמי תודה.

רות רזניק: אנחנו לא הכרנו קודם לפני שניכנסת לתפקיד.

רות רזניק: אני חושבת שאת נכנסת לנושא שפתח בפניך הרבה אופקים חדשים.

רות רזניק: את גם התחלת לנתב אותו בכיוונים שלא נותבו קודם.

רות רזניק: אני רוצה להודות לך על שיתוף הפעולה, על הסבלנות ועל הנכונות לקבל ולשמוע וללמוד מכל אדם שהיתה לו נגיעה לנושאים שאני קשורה איתם.

רות רזניק: עבדנו יחד בוועדות.

רות רזניק: זה היה תענוג לעבוד איתך בתור יושבת ראש ועדה.

רות רזניק: אני משוכנעת שבכל מה שתעשי אנחנו נשאר בקשר הדוק ובידידות רבה.

רות רזניק: בהצלחה בהמשך דרכך.

רות רזניק: לחברתי היקרה, רונית, אני יכולה לומר שזאת האישה הנכונה, במקום הנכון, בעיתוי הנכון.

רות רזניק: אני מאוד מקווה שאת, חברת הכנסת יעל דיין וגם חברי כנסת אחרים, תדאגו שיהיה לה תקציב שיאפשר לה לעשות את כל מה שהיא רוצה ומוכנה לעשות.

רות רזניק: אני יודעת שבכל התחומים שקשורים עם מעמד האישה היה לה בית ספר טוב במיוחד ששמו נעמ"ת שנתן לה יריעה אדירה של מידע בכל הקשור במעמד האישה, לא רק בתחום העיסוק המקצועי שלה.

רות רזניק: אני יודעת שאת תקחי את הלפיד קדימה.

רות רזניק: הרבה הצלחה.

דפנה בוסתן: יש לי הרבה מאוד דברים אישיים לומר, אבל אני אומר אותם בהזדמנות אחרת.

דפנה בוסתן: אני מוכרחה לומר שאהבתי את ההגדרה שלך, נעמי, של הרון, הלב והארי.

דפנה בוסתן: אני חושבת שהקטע של חדוות העשייה בנושאים שהם מאוד קשים וטעונים והקטע של לגייס את כולם למטרה משותפת זה דבר מאוד אופייני לשולחן הזה.

דפנה בוסתן: את המקום הזה הייתי מכנה חדר מצב שעוסק במעמד האישה בישראל.

דפנה בוסתן: דווקא סדר היום של היום מאוד משקף את זה, כי הוא דן בדברים שהם מהיום להיום והוא דן בדברים שהם לטווח ארוך.

דפנה בוסתן: כשם שהחדר הזה משקף את הדברים היפים שנעשים בכנסת, כך רונית תייצג את הנושאים של העשייה והרשות המבצעת.

דפנה בוסתן: אני מאחלת לך הרבה הצלחה.

רבקה נוימן: את נעמי לצערי לא הכרתי.

רבקה נוימן: אני מקווה שההיכרות שלי עם רונית כן תעזור לנו, לאנשי השטח, להתלהב קצת יותר מהרשות, ובהצלחה.

חיה לאונוב: את נעמי ראיתי במסדרונות ויצ"ו.

חיה לאונוב: את רונית אנחנו מכירים הרבה מאוד שנים.

חיה לאונוב: ככל שאנחנו שקועים יותר בעשייה אנחנו רואים כמה עוד נדרש וכמה עוד צריך לעשות.

חיה לאונוב: אני מקווה שיהיה לך בהצלחה.

חיותה שנבל: כמי שעובדת במשרד ממשלתי נוצר לי קשר גם ברמה אישית וגם ברמה מקצועית עם נעמי עם כניסתה לתפקיד.

חיותה שנבל: אני חושבת שלנעמי היה הרצון להכנס לתחומים ולנסות לפתח ולקדם דברים שהיא חשבה שהם בסדר עדיפות.

חיותה שנבל: היו לה תמיד יוזמות, פניות.

חיותה שנבל: אני חושבת שתחילת העבודה של הרשות היתה באמת תחילת עבודה שצריכים היו לחשוב איך לקדם דברים ומה לעשות.

חיותה שנבל: אולי היו לנו ציפיות מדברים שלא יכלו להתקדם, אבל אלה דברים שבמשך הזמן לומדים ורואים.

חיותה שנבל: זאת היתה חוויה לעבוד יחד איתה.

חיותה שנבל: אני בהחלט מאחלת לה את כל ההצלחה עם סיום התפקיד היום, וכמובן שנמשיך לעמוד בקשר עם כל הצוות שעובד יחד איתה.

חיותה שנבל: רונית היא האדם המתאים, במקום המתאים ובזמן המתאים להכנס לתפקיד.

חיותה שנבל: אני מקווה שנמשיך לקדם את הנושאים שחשובים גם בתחום העשייה בשטח וגם במשרד.

חיותה שנבל: אני מאחלת לך הרבה מאוד הצלחה בשמי ובשם כל הצוות.

איידה טומלסימן: אני לא כל כך הכרתי מקרוב את נעמי וגם לא את העבודה שלה.

איידה טומלסימן: אני מכירה את רונית.

איידה טומלסימן: אני לא יכולה להגיד שאנחנו חברות הכי טובות, אף על פי שהייתי רוצה, אבל לא היתה הזדמנות.

איידה טומלסימן: אני יודעת את העשייה שלך, רונית, גם במקלט וגם בנעמ"ת.

איידה טומלסימן: אני חושבת שאם תשקיעי את אותו מאמץ שהשקעת עד היום ברשות אני בטוחה שנוכל להתקדם ולהשיג יותר ויותר, וזאת אם באמת יהיה תקציב גם לרשות שתוכל לפעול ולבצע ולתכנן.

איידה טומלסימן: אני אניח על שולחנך דרישה מיידית.

איידה טומלסימן: אני הייתי דורשת לבדוק את הנושא של הייצוג והצורה שמורכבת ממנה הוועדה המייעצת והמינהלה.

איידה טומלסימן: אני מאוד הייתי דורשת לבדוק את זה מחדש, ולבדוק במיוחד את הייצוג של הנשים הערביות.

איידה טומלסימן: היית רוצה שתנתן תשומת לב שווה לבעייתיות הקיימת בנושאים ששייכים ונוגעים למעמד האישה הערבייה בישראל.

איידה טומלסימן: בהצלחה לשתיכן, גם בתפקיד וגם אחרי התפקיד.

עירית אומנית: רוב היושבות פה הן חברותי לעבודה בנושא של מאבק באלימות כלפי נשים.

עירית אומנית: בנושא הזה יש לנו אוזן מאוד קשבת מהשטח.

עירית אומנית: בשבילי החגיגה היא בזה שיש מישהי ברשות שהיא לגמרי מהשטח, שהיא חלק מהמאבק של קידום נשים ומאבק באלימות כלפי נשים לפני רבות מאיתנו.

עירית אומנית: זה מהפיכה בשבילי.

עירית אומנית: בשבילי המשך הנושא של אלימות קשור בכישלון של החברה הישראלית לקדם נשים לעמדות כוח.

עירית אומנית: דווקא ברשות אני רואה את ההבנה של הקשר הזה ואת תחושת המאבק לקידום נשים לעמדות כוח כעניין העיקרי שבו אמורה הרשות לעסוק.

עירית אומנית: אין לי מושג אם זה שזה במשרד ראש הממשלה הדבר מגיע לאוזנו של ראש הממשלה, או בעצם זה שמקימים רשות אמורים לקדם את הנשים.

עירית אומנית: אני מאחלת לך הצלחה רבה.

מרי חדייר: הקמת גוף חדש אינה מלאכה פשוטה, במיוחד כאשר עומדים לרשותו רק אמצעים דלים.

מרי חדייר: הירושה שקיבלה נעמי עם כניסתה לתפקידה הסתכמה במצבת כוח אדם שכללה 2 עובדות - ולאחרונה הצטרפה שחקנית רכש ותגבורת – אדריאנה - והתמיכה החשובה והמבורכת של חברת הכנסת יעל דיין כיושבת-ראש הוועדה לקידום מעמד האישה בכנסת, אבל תקציב שהוא כלי אלמנטרי לצורך ביצוע אין.

מרי חדייר: נעמי, בהיותך המנהלת הראשונה של הרשות נתת חלק מרכזי בעיצובה הראשוני של הרשות.

מרי חדייר: בחריצות ובהתמדה רבה הפכת את לשון החוק לשפת המעשה, תרמת מניסיונך לגיבוש דרכי פעולה עניינים, והרשות בזכותך ניצבת היום כגוף מובן מאליו וחשוב עם הקצאה תקציבית של 2 מיליון שקל בשנה.

מרי חדייר: על כל אלה ברצוני להביע את תודתי והוכרתי בשם עובדות הרשות – חנה מור יוסף, אדריאנה באומל, ואנחנו מאחלות לך הצלחה רבה בהמשך דרכך.

מרי חדייר: לרונית, המנהלת הנכנסת, את שפועלת רבות לנושא קידום מעמד האישה בישראל, אנו משוכנעות שתתרמי מנסיונך ותפעלי לקידומן ועצמאותן של הנשים בישראל.

מרי חדייר: דעי לך שעומד לרשותך צוות מיומן שיסייע לך במילוי תפקידך על הצד הטוב ביותר.

מרי חדייר: אנחנו מאחלות לך הצלחה רבה רבה בתפקיד החדש.

לאה אהרונוב: אני רוצה לצרף את הברכות של אמונה.

לאה אהרונוב: היה לנו שיתוף פעולה מאוד פורה עם נעמי.

לאה אהרונוב: אני מאחלת לך הרבה הצלחה.

לאה אהרונוב: לרונית, ההצלחה שלך תהיה ההצלחה של כולנו ואני מקווה שנעבוד בצוותא.

מרי חדייר: לגבי הרשימה של מנויים, את תקבלי אותה בהמשך.

מרי חדייר: לגבי יעוץ משפטי, קיבלנו תמיד ליווי צמוד מהלשכה המשפטית.

מרי חדייר: לא תהיה שום בעיה.

מרי חדייר: לגבי הצעות חוק אנחנו מכינות תמיד עמדות של הרשות בנוגע לכל הצעת חוק שרלוונטית לנשים לוועדת שרים וחקיקה.

יעל דיין: אבל אם זה נופל בוועדת שרים והעמדה שלכם לא מתקבלת, אז איבדנו אתכם בהמשך החקיקה?

יעל דיין: ועדת שרים לא מאשרת בערך 90% מהדברים.

יעל דיין: אנחנו חברי הכנסת ממשיכים.

יעל דיין: אם יש דברים שאתם תומכים בהם אז אתם לא כפופים לוועדת שרים.

יעל דיין: אם אתם כפופים לוועדת שרים, אז חבל על הזמן.

יעל דיין: כל העניין הוא שלנעמי יש עמדות משפטיות שהיא נדרשת מצד אחד להגיש חוות דעת, ומצד שני לה את העמדה שלה.

יעל דיין: נעמי אף פעם לא ויתרה על זכותה להמשיך ולהאבק על אותו דבר שהיא והרשות מאמינות בו.

יעל דיין: יש ניגוד אנטרסים מובהק.

יעל דיין: ועדת שרים מעוניינת את ה-110% של הדברים שאתם מגישים לפסול.

יעל דיין: זה לא אומר שאתם מקבלים את הפסילה הזו.

יעל דיין: זה שמגישים תזכיר או חוות דעת לוועדת שרים זה ממש כלום מבחינת עתיד החוק.

יעל דיין: זה אפילו פחות ממשרד ממשלתי.

יעל דיין: אם העמדה של משרד ממשלתי היא נגד החוק, הוא ממשיך להלחם.

יעל דיין: אם העמדה שלכם היא בעד החקיקה, תמשיכו להלחם.

יעל דיין: חייבים כאן מידה מסויי מת של עצמאות.

יעל דיין: אני מודה לכם.